**Notă de fundamentare**

**la proiectul de Lege pentru modificarea Legii 179/2016**

**(cu privire la întreprinderile mici și mijlocii)**

|  |  |
| --- | --- |
| **1.** | **Denumirea sau numele autorului și, după caz, a/al participanților la elaborarea proiectului actului normativ** |
|  | Proiectul de Lege pentru modificarea Legii 179/2016 (în continuare – *proiect*) este elaborat de Ministerul Dezvoltării Economice și Digitalizării, în comun cu Instituția Publică Organizația pentru Dezvoltarea Antreprenoriatului (în continuare - *IP ODA*). |
| **2.** | **Condițiile ce au impus elaborarea proiectului actului normativ** |
|  | Întreprinderile mici și mijlocii (IMM-uri) sunt motorul economiei europene, 9 din 10 întreprinderi fiind IMM-uri. Având în vedere importanța lor pentru economia Europei, IMM-urile reprezintă un obiectiv major al politicii UE. Comisia Europeană și-a propus să promoveze antreprenoriatul și să îmbunătățească mediul de afaceri pentru IMM-uri, permițându-le acestora să își realizeze pe deplin potențialul în economia globalizată de astăzi. În acest context, prezintă relevanță Recomandarea 2003/361/CE a Comisiei Europene din 06 mai 2003 cu privire la definirea întreprinderilor micro, mici și mijlocii (CELEX: 32003H0361), publicată în Jurnalul Oficial a Uniunii Europene L 124 p. 36 din 20 mai 2003, și unul dintre principalele obiective prevăzute în Recomandarea privind IMM-urile este acela de a garanta faptul că măsurile de sprijin vor fi acordate numai acelor întreprinderi care au într-adevăr nevoie de ele. Definirea adecvată a IMM-urilor, prin urmare, este de o importanță majoră, întrucât în funcție de aceasta se aplică politicile, programele și măsurile de sprijin și dezvoltare a IMM-urilor.  Legea nr. 179/2016 cu privire la întreprinderile mici și mijlocii în redacție actuală stabilește următoarele plafoane definitorii pentru IMM:  a) întreprinderi micro – întreprinderi care au cel mult 9 salariați, realizează o cifră anuală de afaceri de până la 18 milioane de lei sau dețin active totale de până la 18 milioane de lei;  b) întreprinderi mici – întreprinderi care au cel mult 49 de salariați, realizează o cifră anuală de afaceri de până la 50 de milioane de lei sau dețin active totale de până la 50 de milioane de lei;  c) întreprinderi mijlocii – întreprinderi care au cel mult 249 de salariați, realizează o cifră anuală de afaceri de până la 100 de milioane de lei sau dețin active totale de până la 100 de milioane de lei.  În acest context, este important să remarcăm că plafoanele stabilite de reglementarea națională sunt mult inferioare celor stabilite de Recomandarea 2003/361/CE a Comisiei Europene din 06 mai 2003, conform căreia sunt:  a) întreprinderi micro – întreprinderi care au cel mult 9 salariați, realizează o cifră de afaceri anuală netă sau dețin active totale de până la 2 milioane euro;  b) întreprinderi mici – întreprinderi care au cel mult 49 de salariați, realizează o cifră de afaceri anuală netă sau dețin active totale de până la 10 milioane euro;  c) întreprinderi mijlocii – întreprinderi care au cel mult 249 de salariați, realizează o cifră de afaceri anuală netă de până la 50 de milioane euro sau dețin active totale de până la 43 milioane euro.  Aceste plafoane sunt aplicabile și în statul vecin România.  Respectiva diferență de reglementare creează situația în care, sursele și instrumentele de susținere, atrase de la partenerii de dezvoltare din Uniunea Europeană și destinate suportului IMM-urilor, pot fi canalizate doar pentru suportul IMM-urilor definite conform reglementărilor naționale, iar un număr mare de întreprinderi, ce sunt IMM-uri în conformitate cu reglementarea europeană, sunt excluse de la finanțare, și sunt puse, astfel, într-o situație dezavantajoasă în comparație cu IMM-urile din spațiul european. În aceeași ordine de idei, respectivii operatori economici autohtoni sunt privați și de suportul statului, în lupta concurențială cu antreprenorii străini.  În contextul vectorului actual al politicii Republicii Moldova, privind aderarea la Uniunea Europeană, cu consecința integrării economice în spațiul economic european, alinierea criteriilor în discuție la cele existente în Uniunea Europeană va facilita concurența antreprenorilor autohtoni cu operatorii economici europeni.  Totodată, este necesară și preluarea reglementărilor privind concentrările economice (întreprinderea autonomă, parteneră și legată), întrucât acestea sunt un instrument de combatere a acțiunilor de eludare a prevederilor privind plafoanele IMM-urilor, prin fragmentarea afacerii în scopul încadrării în categoria IMM, și a modalității de determinare a numărului mediu de salariați. |
| **3.** | **Obiectivele urmărite și soluțiile propuse** |
|  | Proiectul prevede modificarea articolelor 4 și 5 din Legea 179/2016, prin stabilirea plafoanelor pentru categoria IMM la 249 de salariați și o cifră anuală de afaceri (venituri din vânzări) de până la 50 milioane euro, echivalent în lei sau deținerea activelor totale (active imobilizate și active circulante) de până la echivalentul în lei a sumei de 43 milioane euro, precum și în interiorul acestei categorii, se definesc distinct întreprinderile micro cu cel mult 9 salariați, o cifră anuală de afaceri sau deținerea unor active totale de până la 2 milioane euro, echivalent în lei, întreprinderile mici cu cel mult 49 de salariați, o cifră anuală de afaceri sau deținerea activelor totale de până la 10 milioane euro, echivalent în lei, și, respectiv, întreprinderile mijlocii cel mult 249 de salariați, o cifră anuală de afaceri de până la 50 milioane euro, echivalent în lei, sau deținerea activelor totale de până la echivalentul în lei a sumei de 43 milioane euro.  Suplimentar, se propune completarea Legii cu articolele 51 – 56, care conțin prevederi privind întreprinderea autonomă (independentă) și întreprinderile relaționate (întreprinderi partenere și întreprinderi legate), acestea din urmă putând reprezenta o formă de concentrare economică, orientată spre obținerea unui scop comun printr-o activitate concertată, fiecare subiect în parte al acestui grup putând fi încadrat în categoria IMM, iar toți subiecții grupului împreună nu. Respectiv, se definesc categoriile întreprinderilor autonome și a celor relaționate, și se stabilesc regulile de apreciere a indicatorilor definitorii ai IMM, în dependență de afilierea întreprinderilor. Suplimentar, se stabilește modalitatea de determinare a numărului mediu de salariați. |
| **4.** | **Analiza impactului de reglementare** |
|  | 4.1. Impactul asupra sectorului public |
|  | Implementarea prevederilor proiectului nu va avea un impact asupra sectorului public. |
|  | 4.2. Impactul financiar și argumentarea costurilor estimative |
|  | Implementarea prevederilor proiectului nu necesită resurse financiare suplimentare de la bugetul public. |
|  | 4.3. Impactul asupra sectorului privat |
|  | Lărgirea semnificativă a categoriei de IMM va face posibilă extinderea numărului de întreprinderi cu capital privat, ce vor putea obține acces la suport și finanțare, atât din sursele bugetului public, în conformitate cu politicile statului, cât și din surse externe, oferite Republicii Moldova anume pentru dezvoltarea sectorului IMM. Drept consecință, se estimează dezvoltarea IMM, ameliorarea condițiilor concurenței acestora cu operatori economici din spațiul UE, în procesul internaționalizării activității antreprenorilor autohtoni. |
|  | 4.4. Impactul social |
|  | Dezvoltarea sectorului IMM va stimula dezvoltarea economică, cu consecința unui impact social pozitiv, prin mărirea locurilor de muncă, creșterea veniturilor etc. |
|  | 4.4.1. Impactul asupra datelor cu caracter personal |
|  | Implementarea prevederilor proiectului nu va avea un impact asupra datelor cu caracter personal. |
|  | 4.4.2. Impactul asupra echității și egalității de gen |
|  | Implementarea prevederilor proiectului nu va avea un impact asupra egalității de gen. Se estimează un impact pozitiv asupra echității, prin alinierea egalității tratamentului operatorilor economici autohtoni, în comparație cu agenții economici din spațiul european, în condițiile unei concurențe între aceștia. |
|  | 4.5. Impactul asupra mediului |
|  | Implementarea prevederilor proiectului nu va avea un impact asupra mediului. |
|  | 4.6. Alte impacturi și informații relevante |
|  | Nu se identifică alte impacturi, generate de punerea în aplicare a prevederilor proiectului |
| **5.** | **Compatibilitatea proiectului actului normativ cu legislația UE** |
|  | Prezentul proiect transpune în legislația națională a prevederilor Recomandării 2003/361/CE a Comisiei Europene din 06 mai 2003 cu privire la definirea întreprinderilor micro, mici și mijlocii (CELEX: 32003H0361). |
| **6.** | **Avizarea și consultarea publică a proiectului actului normativ** |
|  |  |
| **7.** | **Concluziile expertizelor** |
|  |  |
| **8.** | **Modul de încorporare a actului în cadrul normativ existent** |
|  | Implementarea prevederilor proiectului nu necesită ajustarea altor acte normative. |
| **9.** | **Măsurile necesare pentru implementarea prevederilor proiectului actului normativ** |
|  | ..... |

**Secretar de stat Veronica ARPINTIN**